Dringende ondersoek begin na noedels glo tot sterftes lei(Argieffoto: Pixabay) ’n Dringende ondersoek is van stapel gestuur na die dood van minstens vyf kinders nadat hulle noedels geëet het om vas te stel of enige produkte onmiddellik herroep moet word. Die ondersoek is deur die departement van gesondheid gelas na die voorvalle van beweerde voedselvergiftiging in Mpumalanga, die Oos-Kaap en Gauteng. “Die departement het Donderdag ’n dringende vergadering met die omgewingsgesondheidspraktisyns van die drie geraakte provinsies en munisipaliteite gehou om voorlopige ondersoekverslae na die kinders se sterftes te ontvang ten einde meer inligting te bekom, insluitend die handelsnaam van die noedels, die verskaffer of vervaardiger en die winkels waar dit gekoop is,” het Foster Mohale, woordvoerder van die departement gesê. Die produkte wat glo tot die kinders se dood gelei het, is ook vir laboratoriumtoetse gestuur en daar word op die uitslag hiervan en ander ondersoeke gewag om te bepaal hoe daar volgende opgetree moet word. Volgens Mohale sal daar na gelang hiervan bepaal kan word of daar wel ’n verband is tussen die noedels en die sterftes. Indien dit die geval is, sal die vervaardigers en verskaffers van die betrokke produkte onmiddellik in kennis gestel word en sal besluit word of dit nodig is om al die betrokke produkte te herroep om grootskaalse toetsing te doen ten einde verdere lewensverlies te probeer voorkom. Die ondersoek moet ook bepaal of enige ander pasiënte in die betrokke munisipale gebiede behandel is vir moontlike voedselvergiftiging en soortgelyke simptome en of daar ander sterftes was waarvan daar nog nie kennis gedra word nie. Geregtelike doodsondersoeke word intussen ook deur die polisie gedoen om die presiese oorsake van die sterftes vas te stel. Die departement het sy medelye met die kinders wat gesterf het se families betuig.